তাঁর পোস্ট করা ভিডিও-তে গোটা দেশে শোরগোল পড়ে গিয়েছিল। কিন্তু বিদ্রোহের ফল যে খুব একটা সুখকর হবে না, তা আগেই বুঝে গিয়েছিলেন বিএসএফ জওয়ান তেজবাহাদুর যাদব। কারণ, সেনাবাহিনীর খাবারের মান নিয়ে প্রশ্ন তোলার পরেই ‘মাতাল’ বলেও কটাক্ষ করা হয়েছিল। শেষ পর্যন্ত বিএসএফ থেকেই বরখাস্ত করা হল এই বিদ্রোহী সেনা জওয়ানকে।
 
গত ৯ জানুয়ারি সোশ্যাল মিডিয়ায় তার রেজিমেন্টের খাবারের মান নিয়ে প্রশ্ন তুলে ভিডিও পোস্ট করেন তেজবাহাদুর। সেই ভিডিও ভাইরাল হওয়ার পরেই সেনা জওয়ানরা কী পরিস্থিতিতে কাজ করেন তা নিয়ে প্রশ্ন উঠতে শুরু করে। বিষয়টি নিয়ে অভ্যন্তরীণ তদন্ত শুরু করে বিএসএফ। সেই তদন্তের শেষেই বাহিনীর শৃঙ্খলাভঙ্গের অভিযোগে বুধবার এই জওয়ানকে বরখাস্ত করল বিএসএফ। 
তদন্ত চলাকালীন তেজবাহাদুরের মৃত্যুর গুজবও ছড়িয়েছিল। বিদ্রোহের ফল ভাল হবে না বুঝতে পেরেই সম্ভবত স্বেচ্ছাবসরের আবেদন জানিয়েছিলেন এই জওয়ান। কিন্তু তাঁর সেই আবেদনও খারিজ করে দেয় কর্তৃপক্ষ। বিদ্রোহী ভিডিও সোশ্যাল মিডিয়ায় পোস্ট করার জন্য তেজবাহাদুরে কর্মক্ষেত্রে হেনস্থার শিকার হচ্ছে বলেও অভিযোগ করে তাঁর পরিবার। বিএসএফ-এর তদন্তে অবশ্য এই জওয়ানকেই দোষী সাব্যস্ত করা হয়েছে।
আরও পড়ুন
বিএসএফ জওয়ান তেজ বাহাদুরের নতুন ভিডিও। এবার প্রশ্ন ছুঁড়লেন মোদীকে
তেজ বাহাদুরের ফেসবুক তালিকায় ১৭% ‘বন্ধু’ই পাকিস্তানের!
তেজ বাহাদুরের ভিডিও ভাইরাল হওয়ার পরেই আরও কয়েকজন আধা-সেনা এবং সেনা জওয়ান তাঁদের ক্ষোভের কথা সোশ্যাল মিডিয়াতে জানিয়েছিলেন। কর্মক্ষেত্রে তাঁদের কী ধরনের মানসিক নির্যাতনের শিকার হতে হচ্ছে, তা নিয়েই অভিযোগ জানান তাঁরা।  জিৎ সিংহ নামে এক সিআরপিএফ জওয়ান, যজ্ঞপ্রতাপ যাদব নামে এক সেনা জওয়ানও এই তালিকায় ছিলেন। এক নজরে দেখে নিন কী বলেছিলেন তাঁরা—


 
সোশ্যাল মিডিয়ায় ভিডিও পোস্ট করে সেনা বা আধা-সেনা জওয়ানদের ক্ষোভের কথা জানানোর রাস্তা দেখিয়েছিলেন তেজ বাহাদুরই। একের পরে এক এই ধরনের ভিডিও বার্তায় অস্বস্তিতে পড়া সেনা প্রধান বিপীন রাওয়াত শেষ পর্যন্ত মুখ খুলতে বাধ্য হন। সেনা জওয়ানদের অভিযোগ খতিয়ে দেখার আশ্বাসও দিয়েছিলেন তিনি। 

কী অভিযোগ করেছিলেন তেজ বাহাদুরের স্ত্রী, দেখুন ভিডিও